Document ID: 32012R1059

KOMISIJOS ĮGYVENDINIMO REGLAMENTAS (ES) Nr. 1059/2012
2012 m. lapkričio 12 d.
kuriuo dėl perdirbti skirtos sušaldytos jautienos importo tarifinės kvotos laikotarpio padalijimo į trumpesnius laikotarpius iš dalies keičiamas Reglamentas (EB) Nr. 412/2008
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 144 straipsnio 1 dalį kartu su 4 straipsniu,
kadangi:
(1)
Komisijos reglamentu (EB) Nr. 412/2008 (2) metinę perdirbti skirtos sušaldytos jautienos importo tarifinę kvotą leista naudoti liepos 1 d.-kitų metų birželio 30 d. laikotarpiu;
(2)
pastarieji pokyčiai pasaulio jautienos rinkoje, būtent smarkiai išaugusios pasaulinės kainos ir didesnis nepastovumas dėl pasaulyje padidėjusios jautienos paklausos, parodė, kad perdirbėjams gali kilti tam tikrų komercinių sunkumų, kai importo teisių paraiškas galima teikti tik kartą per metus. Perdirbėjai savo importo poreikių negali pritaikyti prie kintančių rinkos sąlygų, jei importo teisių paraiškas turi pateikti metinės kvotos laikotarpio pradžioje. Todėl kai kurie perdirbėjai praranda užstatą, pateiktą kartu su importo teisių paraiška;
(3)
jei importo teisių paraiškas būtų galima teikti kas ketvirtį, o ne kartą per metus, perdirbėjai galėtų lengviau planuoti importą trumpesniais laikotarpiais ir geriau reaguoti į sparčius pasaulio jautienos rinkos pokyčius;
(4)
todėl Reglamentas (EB) Nr. 412/2008 turėtų būti atitinkamai iš dalies pakeistas;
(5)
šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 412/2008 iš dalies keičiamas taip:
1)
1 straipsnis pakeičiamas taip:
„1 straipsnis
1. 63 703 tonų sušaldytos jautienos su kaulais, kurios KN kodai yra 0202 20 30, 0202 30 10, 0202 30 50, 0202 30 90 arba 0206 29 91 ir kuri skirta perdirbti Sąjungoje, importo tarifinę kvotą (toliau - kvota) kiekvienais metais leidžiama naudoti liepos 1 d.-kitų metų birželio 30 d. laikotarpiu (toliau - importo tarifinės kvotos laikotarpis), laikantis šiame reglamente nustatytų reikalavimų.
2. 1 dalyje nurodytas importo tarifinės kvotos laikotarpis padalijamas į keturias dalis:
a)
nuo liepos 1 d. iki rugsėjo 30 d.;
b)
nuo spalio 1 d. iki gruodžio 31 d.;
c)
nuo sausio 1 d. iki kovo 31 d.;
d)
nuo balandžio 1 d. iki birželio 30 d.“
2)
6 straipsnis iš dalies keičiamas taip:
a)
2 dalis pakeičiama taip:
„2. A produktų arba B produktų gamybos importo teisių paraiškos pateikiamos per pirmąsias septynias mėnesio, einančio prieš kiekvieną 1 straipsnio 2 dalyje nurodytą laikotarpio dalį, dienas, tačiau ne vėliau kaip atitinkamos septintos dienos 13.00 val. Briuselio laiku.“
b)
4 dalis pakeičiama taip:
„4. Ne vėliau kaip keturioliktos mėnesio, kurį pateikiamos paraiškos pagal 1 dalį, dienos 13.00 val. Briuselio laiku valstybės narės praneša Komisijai apie bendrus atitinkamai laikotarpio daliai pagal kiekvieną iš dviejų produktų kategorijų prašomus kiekius, išreikštus jautienos su kaulais ekvivalento kilogramais.“
3)
7 straipsnis pakeičiamas taip:
„7 straipsnis
1. Importo teisės suteikiamos nuo 23-čios mėnesio, kurį pateikiamos paraiškos pagal 6 straipsnio 1 dalį, dienos ir vėliausiai - paskutinę to mėnesio dieną. Importo teisės galioja nuo laikotarpio dalies, kuriai pateikta paraiška, pirmos dienos iki atitinkamo importo tarifinės kvotos laikotarpio birželio 30 d.
2. Jei taikant Reglamento (EB) Nr. 1301/2006 7 straipsnio 2 dalyje nurodytą paskirstymo koeficientą suteikiama mažiau importo teisių negu nurodyta pateiktose paraiškose, nedelsiant grąžinama atitinkama pagal šio reglamento 6 straipsnio 3 dalį pateikto užstato dalis.
3. Komisija sustabdo importo teisių paraiškų, susijusių su kvotų, kurių kiekiai jau išnaudoti, eilės numeriais, priėmimą iki importo tarifinės kvotos laikotarpio pabaigos.“
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. gruodžio 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. lapkričio 12 d.

Labels: 3
17